От юли 1789 г. депутатите от Националното Учредително Събрание дискутират във Версай промени в политическата система на Франция. След превземането на Бастилията реформаторски настроените депутати успяват да прокарат революционни декрети, които официално премахват привилегиите на благородниците и духовниците, както и Декларацията за правата на човека и гражданина, но трябва и кралят да ги одобри. Вниманието се насочва към създаване на постоянна Конституция. Макар че монархистите и консерваторите не са в състояние да окажат сериозна съпротива, към септември техните позиции малко по малко се засилват, като например успяват да извоюват правото на краля на законодателно вето в проекта за конституция.